23.St-1515/2015
                  	23.St-1515/2015

[bookmark: _GoBack][image: ]

REPUBLIKA HRVATSKA						
TRGOVAČKI SUD U SPLITU
Sukoišanska 6, Split                                                                           
REPUBLIKA HRVATSKA
ZAKLJUČAK
Trgovački sud u Splitu, po sucu tog suda Katarini Mikulić, kao stečajnom sucu, na prijedlog sudskog savjetnika Larija Glavaša, u postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24B, OIB: 85821130368, za provedbu skraćenog stečajnog postupka nad dužnikom TRANSINTERCOM, d.o.o., Starčevićeva 1, Split, OIB: 23412701654, dana 18. siječnja 2017. godine   
zaključio je

I	Pozivaju se vjerovnici Vitaliy Favorov, Split, Bračka 11, OIB: 14207427719, te Natalie Clemenceau, Split, Ivana Meštrovića 61, OIB: 50716183576, solidarno u roku od osam (8) dana od dana primitka ovog zaključka:

-uplatiti iznos od 1.000,00 kuna u Fond za namirenje troškova stečajnog postupka na račun sudskog depozita Trgovačkog suda u Splitu HR1623900011300000664 otvorenog kod Hrvatske Poštanske Banke d.d. Zagreb, model HR 02, pozivom na broj 1515-2015.

-uplatiti dodatni iznos predujma od 5.000,00 kuna za namirenje troškova stečajnog postupka na račun sudskog depozita Trgovačkog suda u Splitu HR1623900011300000664 otvorenog kod Hrvatske Poštanske Banke d.d. Zagreb, model HR 02, pozivom na broj 1515-2015.

II	 Ukoliko vjerovnici ne postupe kao pod točkom I izreke, sud će donijeti rješenje o otvaranju i zaključenju skraćenog stečajnog postupka.

Obrazloženje

Financijska agencija, Regionalni centar Split podnijela je ovom sudu 30. listopada 2015. godine zahtjev za provedbu skraćenog stečajnog postupka nad TRANSINTERCOM, d.o.o., Starčevićeva 1, Split, OIB: 23412701654.

U podnesenom zahtjevu navedeno je da dužnik na dan 1. rujna 2015. godine, u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 2552 dana, u ukupnom iznosu od 1.165.303,43 kuna, kao i da prema podacima koji su dostavljeni od Hrvatskog zavoda za mirovinsko osiguranje, dužnik nema zaposlenih.
Budući da su prema podacima iz podnesenog zahtjeva bile ispunjene pretpostavke iz čl. 428. Stečajnog zakona (˝Narodne novine˝ broj 71/15; dalje: SZ) ovaj sud je 18. prosinca 2015. godine na mrežnoj stranici e-Oglasna ploča sudova objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako, tim, oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka. 
Vjerovnik Vitaliy Favorov, Split, Bračka 11, OIB: 14207427719, je podneskom od 1. veljače 2016. godine predložio otvaranje stečajnog postupka nad dužnikom navodeći da prema dužniku ima dospjelo potraživanje u ukupnom iznosu od 664.819,56 USD te 41.500,00 Eur, s pripadajućim ugovornim i zateznim kamatama kuna i u tom pravcu dostavlja odgovarajuće isprave kao dokaz svog potraživanja (list 6-15 spisa) a vjerovnik Natalie Clemenceau putem punomoćnika je podneskom od 2. veljače 2016. godine, predložila otvaranje stečajnog postupka nad dužnikom u prilog čemu je dostavila odgovarajuće isprave (list 18-22 spisa).
Odredbom čl. 431. SZ-a propisano je da ako osobe ovlaštene za zastupanje dužnika po zakonu u roku od 15 dana od dana objave ovog oglasa na mrežnoj stranici e-Oglasna ploča sudova ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka te ako u roku od 45 dana od dana objave ovog oglasa na mrežnoj stranici e-Oglasna ploča sudova suda nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U tom slučaju sud će po službenoj dužnosti donijeti rješenje o otvaranju i zaključenju skraćenog stečajnog postupka nad dužnikom.

Odredbom članka 114. SZ-a određeno je kako su podnositelji prijedloga za otvaranjem stečajnog postupka dužni uplatiti predujam u iznosu od 1.000,00 kuna u Fond za namirenje troškova stečajnog postupka te po nalogu suda u roku od 8 dana dodatni iznos predujma koji ne može biti viši od 20.000,00 kuna.
U konkretnom slučaju, vjerovnike Vitaliy Favorov, Split, Bračka 11, OIB: 14207427719, te k Natalie Clemenceau, Split, Ivana Meštrovića 61, OIB: 50716183576, koji su predložili otvaranje redovnog stečajnog postupka, a koji nisu oslobođeni plaćanja predujma za namirenje troškova stečajnog postupka (čl. 114. st. 3. SZ-a), valjalo je solidarno obvezati na:
- uplatu predujma za Fond za namirenje troškova stečajnog postupka u iznosu od 1.000,00 kn
- uplatu dodatnog iznosa predujma za namirenje troškova stečajnog postupka, kojeg ovaj sud u ovom postupku određuje u iznosu od 5.000,00 kn.
Naime, imajući u vidu činjenicu da zastupnik po zakonu dužnika nije dostavio javnobilježnički ovjerovljen popis imovine i obveza dužnika, a niti sud raspolaže nekim drugim podacima o imovini dužnika, sud će provesti prethodni postupak u kojem će se utvrditi ima li stečajni dužnik imovinu dostatnu za pokriće makar troškova stečajnog postupka te će ovisno o tom utvrđenju odlučiti hoće li se stečajni postupak otvoriti i provoditi redovno (čl. 128. i 129. SZ-a) ili će se rješenjem stečajni postupak istovremeno zatvoriti i zaključiti (čl. 312. SZ-a).
Tijekom prethodnog postupka poduzimaju se radnje koje uzrokuju nastanak određenih troškova. Tako sukladno odredbi čl. 94. st. 1. SZ-a stečajni upravitelj ima pravo na nagradu za svoj rad i naknadu stvarnih troškova. Nagradu stečajnom upravitelju rješenjem određuje sud prema uredbi kojom Vlada Republike Hrvatske utvrđuje kriterije i način obračuna i plaćanja nagrade stečajnim upraviteljima (čl. 94. st. 2. SZ-a). Odredbom čl. 4. st. 1. i 2. Uredbe o kriterijima i načinu obračuna i plaćanja nagrade stečajnim upraviteljima (˝Narodne novine˝ br. 105/2015) određeno je da privremenom stečajnom upravitelju pripada pravo na jednokratnu nagradu za poslove obavljene u stečajnom postupku u iznosu od 3.000,00 kn do 20.000,00 kn, pri čemu sud vodi računa o složenosti poslova koje je obavio stečajni upravitelj. U predvidive troškove stečajnog postupka treba uračunati i naknadu stvarnih troškova stečajnog upravitelja (čl. 94. st. 1. i 3. SZ-a), troškove zatvaranja starog i otvaranja novog računa dužnika, izrade novog pečata dužnika, troškove sređivanja arhivske građe dužnika, kao i ostale troškove koji se javljaju u gotovo svakom stečajnom postupku.
U  konkretnom slučaju, ovaj sud smatra da bi iznos od 6.000,00 kn bio dostatan za namirenje troškova prethodnog postupka i to procjenjujući:
- nagradu privremenom stečajnom upravitelju u iznosu od 4.000,00 kn bruto
- naknadu stvarnih troškova privremenom stečajnom upravitelju (telefon, internet, prijevoz, uredski materijal… u iznosu od 300,00 kn)
- trošak sudskih i drugih pristojbi u iznosu od 300,00 kn
- trošak izrade novog pečata dužnika u iznosu od 100,00 kn
- trošak zatvaranja starog i otvaranja novog računa dužnika u iznosu od 100,00 kn
- trošak izlučivanja i pohrane arhivske građe dužnika u iznosu od 1.200,00 kn. 
Slijedom navedenog, a temeljem odredbe čl. 431. st. 1. u vezi s odredbom čl. 114. SZ-a, odlučeno je kao u izreci ovog zaključka, s tim što se upozoravaju predlagatelji – vjerovnik da će sud, u slučaju nepostupanja po nalogu za uplatu predujma, donijeti rješenje o otvaranju i zaključenju skraćenog stečajnoga postupka (čl. 431. st. 2. SZ-a).

U Splitu, 18. siječnja 2017. godine


	SUDAC


	Katarina Mikulić 


POUKA O PRAVNOM LIJEKU:
Protiv ovog zaključka nije dopuštena žalba (čl. 19. st.7. SZ )		

				
DNA:
- e-oglasna ploča suda 
- vjerovniku Vitaly Favorov
- Ljubičić-Vrdoljak & Partneri odvjetničko društvo u Splitu
- spis 

